14༄༅། ། རྗེ་བཙུན་མ་སྒྲོལ་མ་ཉི་ཤུ་རྩ་གཅིག་གི་སྒྲུབ་ཐབས་རྗེས་གནང་དང་བཅས་པ་བཞུགས་སོ། ། ༄༅༅། ། རྒྱལ་བའི་ཡུམ་གཅིག་འཕགས་མ་སྒྲོལ་མ་དང་། ། དབྱེར་མེད་བླ་མའི་ཞབས་ལ་གུས་བཏུད་ནས། ། ཕྲིན་ལས་སྣ་ཚོགས་རྫོགས་པར་སྒྲུབ་བྱེད་པའི། ། སྒྲོལ་མ་ཉེར་གཅིག་རྗེས་གནང་ཆོ་ག་བྲི། ། ན་མ་ཨཱརྻཱ་ཏཱ་རཱ་ཡཻ། བླ་མ་རྗེ་བཙུན་འཕགས་མ་སྒྲོལ་མའི་ཞབས་ལ་ཕྱག་འཚལ་ལོ། ། གདམས་པ་འདིའི་ལོ་རྒྱུས་ནི། ཇོ་བོ་ཆེན་པོ་བོད་དུ་བྱོན་ཁར་རྡོ་རྗེ་གདན་དུ་བསྐོར་བ་མཛད་ཅིང་། རྗེ་བཙུན་མ་ལ་གསོལ་བ་བཏབ་པས། རྗེ་བཙུན་མས་མངོན་སུམ་དུ་ཁྱོད་བོད་ལ་བྱོན་ཅིག་དང་། བསྟན་པ་དང་སེམས་ཅན་ལ་ཕན་ཐོགས་རྒྱ་ཆེན་པོ་འོང་བར་ཡོད། ཕྱག་འཚལ་ཉི་ཤུ་རྩ་གཅིག་གི་བསྟོད་པ་འདི་ལ་བརྟེན་པའི་སྒྲུབ་ཐབས་ཉི་ཤུ་རྩ་གཅིག་གིས་ཞི་རྒྱས་དབང་དྲག་གི་ལས་སྒྲུབ་པའི་ཚུལ་འདི་ལ་ཐུགས་དམ་མཛོད། བར་ཆད་མི་འབྱུང་ཞིང་མཐུན་རྐྱེན་ཐམས་ཅད་འགྲུབ་བོ། ། ཞེས་རྗེ་བཙུན་མས་དངོས་སུ་གནང་བ་སྟེ་བོད་དུ་ཕེབས་ནས་ཐུགས་དམ་གྱི་གཙོ་བོར་མཛད་ཅིང་། འབྲོམ་སྟོན་རྒྱལ་བའི་འབྱུང་གནས་སོགས་སློབ་མ་རྣམས་ལ་གནང་ནས་རིམ་པར་བརྒྱུད་པ་ཡིན་ནོ། ། འདི་ཉིད་སྒྲུབ་ཅིང་ཉམས་སུ་ལེན་པ་ལ་རྗེས་གནང་མན་ངག་དང་བཅས་པ་ཐོབ་པའི་སྒྲུབ་པ་པོ་དམ་ཚིག་དང་སྡོམ་པ་ལ་གནས་པས། ཡིད་དང་མཐུན་པའི་གནས་སུ་རྗེ་བཙུན་མའི་སྐུ་གཟུགས་སོགས་རྟེན་གསུམ་དགྲམ། མཆོད་གཏོར་སོགས་ལེགས་པར་བཤམ། སྟན་བདེ་བ་ལ་འདུག་སྟེ་སྐྱབས་འགྲོ་སེམས་བསྐྱེད་སྤྱི་དང་མཐུན་པར་བྱས་ལ། རང་ཉིད་སྐད་ཅིག་གིས་རྗེ་བཙུན་མ་འཕགས་མ་སྒྲོལ་མ་སྐུ་མདོག་ལྗང་སྔོན་ཞལ་གཅིག་ཕྱག་གཉིས་མར་གསལ་བའི་ཐུགས་ཀའི་ཏཾ་ཡིག་ལས་འོད་ཟེར་འཕྲོས་པས་རྩ་བརྒྱུད་ཀྱི་བླ་མ་དང་། རྗེ་བཙུན་མ་འཕགས་མ་སྒྲོལ་མ་ཉི་ཤུ་རྩ་གཅིག་ལ་སངས་རྒྱས་དང་བྱང་སེམས་ཀྱིས་བསྐོར་བ་མདུན་གྱི་ནམ་མཁར་སྤྱན་དྲངས། འོད་ཟེར་རང་གི་སྙིང་གར་ཐིམ་པར་གྱུར། གང་གི་དྲིན་གྱིས་བདེ་ཆེན་སོགས་དང་། བྱམས་པ་ནས་བརྒྱུད་བརྒྱུད་པ་རིན་པོ་ཆེ། ། ཇོ་བོ་ཡབ་སྲས་ཡོན་ཏན་རིན་པོ་ཆེ། ། སྐུ་མཆེད་ལ་སོགས་བཀའ་བརྒྱུད་རིན་པོ་ཆེ། ། བརྒྱུད་པའི་བླ་མ་རྣམས་ལ་ཕྱག་འཚལ་ལོ། ། ལྷ་དང་ལྷ་མིན་ཅོད་པན་གྱིས། ། ཞེས་སོགས་བསྟོད་པ་ཉི་ཤུ་རྩ་གཅིག་གིས་ཀྱང་ཕྱག་བྱ། མཆོད་པ་སྤྱི་དང་མཐུན་པར་བྱིན་གྱིས་བརླབས་ལ། ཨོཾ་གུ་རུ་ཨཱརྻཱ་ཏཱ་རེ་ས་པ་རི་ཝཱ་ར་ཨརྑྷཾ་ནས། ཤབྡའི་བར་གྱིས་མཆོད། རྗེ་བཙུན་འཕགས་མ་སྒྲོལ་མ་དང་། ། ཞེས་སོགས་ཀྱིས་ཡན་ལག་བདུན་པ་མཎྜལ་དང་བཅས་པ་ཕུལ་ནས། དཀོན་མཆོག་གསུམ་ལ་བདག་སྐྱབས་མཆི། ། ཞེས་སོགས་ལན་གསུམ་གྱིས་སེམས་བསྐྱེད། ཐེག་པ་ཆེན་པོའི་གསོ་སྦྱོང་ལེན་པ་བྱུང་ན་ལེགས། དེ་ནས་བྱིན་རླབས་ཞུ་བ་ནི། ལྷ་རྣམས་ཀྱི་གནས་གསུམ་ནས་འོད་ཟེར་དཀར་དམར་མཐིང་གསུམ་བྱོན་ནས་རང་རང་གི་གནས་གསུམ་དུ་ཐིམ་པས་ལུས་ངག་ཡིད་གསུམ་གྱི་སྡིག་སྒྲིབ་བག་ཆགས་དང་བཅས་པ་བྱང་ཞིང་དག། རྗེ་བཙུན་མའི་སྐུ་གསུང་ཐུགས་དང་དབྱེར་མེད་དུ་སོང་བར་མོས། ཚོགས་ཞིང་རང་ལ་ཐིམ་པས་བྱིན་གྱིས་བརླབས་པར་མོས་པ་ནི་སྔོན་འགྲོ་བསོད་ནམས་ཀྱི་ཚོགས་བསག་པའོ། ། དེ་ནས་ཆོས་ཐམས་ཅད་རང་བཞིན་མེད་པའི་སྟོང་པ་ཉིད་དུ་མོས་པས། ཨོཾ་སྭ་བྷཱ་ཝའི་སྔགས་བརྗོད་ཅིང་སྔགས་དོན་ཡིད་ལ་བསམ་པ་ནི་ཡེ་ཤེས་ཀྱི་ཚོགས་བསག་པའོ། ། སྟོང་པའི་ངང་ལས་སྐད་ཅིག་གིས་རྡོ་རྗེའི་ས་གཞི་ར་བ་གུར་བླ་རེ་མེ་རི་འབར་བ་དང་བཅས་པའི་དབུས་སུ་སེང་ལྡེང་ནགས་ཀྱི་ཚལ་ལྟ་བུའི་ས་གཞི་ལ་རིན་པོ་ཆེའི་ཕྱེ་མ་གདལ་བ། ལྗོན་ཤིང་སྣ་ཚོགས་མེ་ཏོག་དང་འབྲས་བུས་བརྒྱན་པ། སྡོང་པོ་ཆེན་པོ་ཆུ་བ་དམར་པོ། ལོ་འདབ་སྔོན་པོ་རིན་པོ་ཆེ་སྣ་ཚོགས་ཀྱི་འདབ་མ་ཅན། གསེར་གྱི་ཟེ་བ་སྦུར་ལོང་གི་ཟེའུ་འབྲུ་དང་ལྡན་པ། སྙིང་པོའི་ཐོག་ལ་དངུལ་གྱི་རི་མོས་བསྐོར་བ། དཔག་ཚད་དུ་མའི་ཁྱོན་ཅན་གྱི་ལྟེ་བ་དང་། མཐའ་སྐོར་དུ་སྣ་ཚོགས་པདྨའི་གདན་ཉི་ཤུ་རྩ་གཅིག་གི་སྟེང་དུ་ཟླ་བའི་གདན་བཅུ་དྲུག། ཉི་མའི་གདན་ལྔ་རྣམས་སུ་གྱུར་པར་བསྒོམ། ལྷ་བསྐྱེད་ཚུལ་ལ་ཆོ་ག་གསུམ་བསྐྱེད་བྱས་ནའང་རུང་མོད་ཀྱང་རྒྱ་གཞུང་ལས་སྐད་ཅིག་དྲན་རྫོགས་སུ་མཛད་པས་དེའི་ཚུལ་ནི། དབུས་སུ་རང་ཉིད་སེང་ལྡེང་ནགས་ཀྱི་སྒྲོལ་མ་སྐུ་མདོག་ལྗང་སྔོན་ཞལ་གཅིག་ཕྱག་གཉིས་མ། གཡས་མཆོག་སྦྱིན་གྱི་ཕྱག་རྒྱ། གཡོན་དཀོན་མཆོག་གསུམ་མཚོན་པའི་ཕྱག་རྒྱས་ཨཏྤལའི་ཡུ་བ་ཐུགས་ཀར་འཛིན་ཅིང་། སྙན་གྱི་ཐད་ཀར་ཁ་ཕྱེ་བ་བསྣམས་པ། བཅུ་དྲུག་ལང་ཚོའི་དཔལ་དང་ལྡན་ཞིང་། ནུ་འབུར་རྒྱས་པ་ཞི་ཞིང་འཛུམ་ལ་སྒེག་པའི་ཉམས་ཅན། དབུ་སྐྲ་མཐོན་མཐིང་ཕྱེད་བཅིངས་སུ་བྱས་ཤིང་། ལྷག་མ་སིལ་བུར་བབས་པས་སྐུ་སྟོད་ཁེབས་པ། རིན་པོ་ཆེའི་དབུ་རྒྱན། སྙན་རྒྱན་ལ་སོགས་པའི་རིན་པོ་ཆེའི་རྒྱན་སྣ་ཚོགས་ཀྱིས་བརྒྱན་ཅིང་པཉྩ་ལི་ཀའི་སྟོད་གཡོགས་དང་སྨད་གཡོགས་བྱས་པ། པད་ཟླའི་གདན་ལ་ཞབས་གཡས་ཅུང་ཟད་བརྐྱངས་ཤིང་གཡོན་བསྐུམས་པ་རོལ་པའི་སྟབས་ཀྱིས་བཞུགས་པའོ། ། དེ་བཞིན་དུ་གདན་ཉི་ཤུ་རྩ་གཅིག་གི་སྟེང་དུ་ལས་བཞི་སྒྲུབ་པའི་ལྷ་མོ་ཉི་ཤུ་རྩ་གཅིག་བསྒོམ་པ་ནི། ༈། རྣལ་འབྱོར་པ་གང་ཞིག་གིས་བགེགས་དང་ལོག་འདྲེན་ཞི་ཞིང་དབང་དུ་བསྡུ་བར་འདོད་ན། ཤར་ནས་གཡས་སྐོར་གྱིས་གདན་དང་པོར་མྱུར་ཞིང་དཔའ་བའི་རྗེ་བཙུན་མ་སྐུ་མདོག་དམར་མོ་ཞལ་གཅིག་ཕྱག་གཉིས་ཀྱིས་གཡས་མཆོག་སྦྱིན་གྱི་ཕྱག་རྒྱའི་མཐིལ་ན་དབང་དུ་སྡུད་པའི་བུམ་པ་དམར་པོ་བསྣམས་པ། གཡོན་སྐྱབས་སྦྱིན་གྱི་ཕྱག་རྒྱས་ཨུཏྤལ་བསྣམས་ཤིང་འཛུམ་ལ་སྒེག་པའི་ཉམས་ཅན། དར་དང་རིན་པོ་ཆེའི་རྒྱན་སྣ་ཚོགས་ཀྱིས་བརྒྱན་ཅིང་། པད་ཟླའི་གདན་ལ་སེམས་མའི་སྐྱིལ་ཀྲུང་གིས་བཞུགས་པའོ། ༈། ནད་གདོན་བགེགས་རྣམས་ཞི་བར་འདོད་ན། གདན་གཉིས་པ་ལ་སྐད་ཅིག་གིས་རྗེ་བཙུན་མ་ཞི་བ་ཆེན་མོ་སྟོན་ཀའི་ཟླ་བ་ལྟར་དཀར་བ། ཞལ་གཅིག་ཕྱག་གཉིས། གཡས་མཆོག་སྦྱིན་གྱི་མཐིལ་ན་ཞི་བར་བྱེད་པའི་བུམ་པ་དཀར་པོ་བསྣམས་པ། ལྷག་མ་གོང་བཞིན་ཏེ་འོག་མ་ཀུན་ལའང་ཤེས་པར་བྱའོ། ༈། ཡང་ཚེ་དང་བསོད་ནམས་རྒྱས་པར་འདོད་ན། གདན་གསུམ་པ་ལ་སྐད་ཅིག་གིས་རྗེ་བཙུན་མ་གསེར་མདོག་ཅན་ཞལ་གཅིག་ཕྱག་གཉིས་གཡས་མཆོག་སྦྱིན་གྱི་མཐིལ་ན་རྒྱས་པའི་བུམ་པ་སེར་པོ་བསྣམས་པ། ༈། ཚེ་རྒྱས་པར་འདོད་ན། གདན་བཞི་པ་ལ་སྐད་ཅིག་གིས་རྗེ་བཙུན་མ་གསེར་མདོག་ཅན་ཞལ་གཅིག་ཕྱག་གཉིས་གཡས་མཆོག་སྦྱིན་གྱི་མཐིལ་ན་ཚེ་རྒྱས་པའི་བུམ་པ་སེར་པོ་བསྣམས་པ། ༈། རིག་མ་སོགས་དབང་དུ་བསྡུ་བར་འདོད་ན། གདན་ལྔ་པ་ལ་སྐད་ཅིག་གིས་རྗེ་བཙུན་མ་ཧཱུྃ་སྒྲ་སྒྲོགས་མ་སྐུ་མདོག་དམར་སེར་གཡས་མཆོག་སྦྱིན་གྱི་མཐིལ་ན་ཡིད་འཕྲོག་པའི་བུམ་པ་བསྣམས་པ། ༈། འབྱུང་པོ་འདུལ་བར་འདོད་ན། གདན་དྲུག་པ་ལ་སྐད་ཅིག་གིས་རྗེ་བཙུན་མ་འཇིག་རྟེན་གསུམ་ལས་རྣམ་པར་རྒྱལ་མ་སྐུ་མདོག་དམར་ནག་གཡས་མཆོག་སྦྱིན་གྱི་མཐིལ་ན་འབྱུང་པོ་མྱོས་པར་བྱེད་པའི་བུམ་པ་བསྣམས་པ། ༈། གཞན་གྱི་རིག་སྔགས་ཟློག་པར་འདོད་ན། གདན་བདུན་པ་ལ་སྐད་ཅིག་གིས་རྗེ་བཙུན་མ་གཞན་གྱི་མཐུ་འཇོམས་མ་སྐུ་མདོག་ནག་མོ་ཅུང་ཟད་ཁྲོ་བ་གཡས་མཆོག་སྦྱིན་གྱི་མཐིལ་ན་རིག་སྔགས་ཟློག་པར་བྱེད་པའི་བུམ་པ་བསྣམས་པ། ༈། བདུད་དང་དགྲ་གཉིས་འཇོམས་པར་འདོད་ན། གདན་བརྒྱད་པ་ལ་སྐད་ཅིག་གིས་རྗེ་བཙུན་མ་བདུད་དགྲ་འཇོམས་མ་སྐུ་མདོག་དམར་ནག་གཡས་མཆོག་སྦྱིན་གྱི་མཐིལ་ན་དགྲ་འཇོམས་པའི་བུམ་པ་བསྣམས་པ། ༈། འཇིགས་པ་སྐྱོབ་པར་འདོད་ན། གདན་དགུ་པ་ལ་རྗེ་བཙུན་མ་དཀོན་མཆོག་གསུམ་མཚོན་སྐུ་མདོག་དཀར་མོ་གཡས་མཆོག་སྦྱིན་གྱི་མཐིལ་ན་འཇིགས་པ་སྐྱོབ་བའི་བུམ་པ་བསྣམས་པ། ༈། འཇིག་རྟེན་དབང་དུ་བསྡུ་བར་འདོད་ན། གདན་བཅུ་པ་ལ་སྐད་ཅིག་གིས་རྗེ་བཙུན་མ་བདུད་འཇོམས་ཤིང་འཇིག་རྟེན་དབང་དུ་སྡུད་མ་སྐུ་མདོག་དམར་མོ་གཡས་མཆོག་སྦྱིན་གྱི་ཕྱག་མཐིལ་ན་བདུད་འཇོམས་ཤིང་དབང་དུ་སྡུད་པའི་བུམ་པ་བསྣམས་པ། ༈། དབུལ་བ་སེལ་བར་འདོད་ན། གདན་བཅུ་གཅིག་པ་ལ་སྐད་ཅིག་གིས་རྗེ་བཙུན་མ་འགུགས་ཤིང་ཕོངས་པ་སེལ་མ་སྐུ་མདོག་གསེར་བཙོ་མ་ལྟར་དམར་སེར་དུ་འདུག་པ་གཡས་མཆོག་སྦྱིན་གྱི་མཐིལ་ན་ཕོངས་པ་སྐྱོབ་པའི་བུམ་པ་བསྣམས་པ། ༈། བཀྲ་ཤིས་པར་འདོད་ན། གདན་བཅུ་གཉིས་པ་ལ་སྐད་ཅིག་གིས་རྗེ་བཙུན་མ་བཀྲ་ཤིས་པར་མཛད་མ་སྐུ་མདོག་དམར་སེར་གཡས་མཆོག་སྦྱིན་གྱི་མཐིལ་ན་བཀྲ་ཤིས་པར་མཛད་པའི་བུམ་པ་བསྣམས་པ། ༈། དགྲའི་དཔུང་འཇོམས་པར་འདོད་ན། གདན་བཅུ་གསུམ་པ་ལ་སྐད་ཅིག་གིས་རྗེ་བཙུན་མ་མེ་ལྟར་འབར་མ་སྐུ་མདོག་དམར་མོ་གཡས་མཆོག་སྦྱིན་གྱི་མཐིལ་ན་དགྲ་འཇོམས་པའི་བུམ་པ་བསྣམས་པ། ༈། བགེགས་ལ་བསྣུན་པར་འདོད་ན། གདན་བཅུ་བཞི་པ་ལ་སྐད་ཅིག་གིས་རྗེ་བཙུན་མ་ཁྲོ་གཉེར་ཅན་སྐུ་མདོག་ནག་མོ་ཁྲོ་གཉེར་ཅུང་ཟད་ཙམ་ཡོད་པ་གཡས་མཆོག་སྦྱིན་གྱིས་བགེགས་ལ་བསྣུན་པའི་བུམ་པ་བསྣམས་པ། ༈། སྡིག་པ་ཞི་བར་འདོད་ན། གདན་བཅོ་ལྔ་པ་ལ་སྐད་ཅིག་གིས་རྗེ་བཙུན་མ་ཞི་བ་ཆེན་མོ་སྐུ་མདོག་དཀར་མོ་གཡས་མཆོག་སྦྱིན་གྱི་མཐིལ་ན་སྡིག་པ་ཞི་བར་བྱེད་པའི་བུམ་པ་བསྣམས་པ། ། ཤེས་རབ་འཕེལ་ཞིང་རྩོད་པ་ལས་རྒྱལ་བར་འདོད་ན། གདན་བཅུ་དྲུག་པ་ལ་སྐད་ཅིག་གིས་རྗེ་བཙུན་མ་རིག་པ་ཧཱུྃ་ལས་སྒྲོལ་མ་སྐུ་མདོག་དམར་མོ་གཡས་མཆོག་སྦྱིན་གྱི་མཐིལ་ན་རིག་སྔགས་འཕེལ་བར་བྱེད་པའི་བུམ་པ་བསྣམས་པ། ༈། བདུད་དང་བར་ཆད་གནོན་པར་འདོད་ན། གདན་བཅུ་བདུན་པ་ལ་སྐད་ཅིག་གིས་རྗེ་བཙུན་མ་འཇིག་རྟེན་གཡོ་བ་སྐུ་མདོག་དམར་སེར་གཡས་མཆོག་སྦྱིན་གྱི་མཐིལ་ན་རིག་སྔགས་གནོན་པའི་བུམ་པ་བསྣམས་པ། ༈། ཀླུའི་ཚོགས་ཀྱི་དུག་ཞི་བར་འདོད་ན། གདན་བཅོ་བརྒྱད་པ་ལ་སྐད་ཅིག་གིས་རྗེ་བཙུན་མ་དུག་ནད་ཞི་ཞིང་སེལ་བར་བྱེད་མ་སྐུ་མདོག་དཀར་མོ་གཡས་མཆོག་སྦྱིན་གྱི་མཐིལ་ན་དུག་ནད་སེལ་བར་བྱེད་པའི་བུམ་པ་བསྣམས་པ། ༈། རྩོད་པ་དང་རྨི་ལམ་ངན་པ་སེལ་བར་འདོད་ན། གདན་བཅུ་དགུ་པ་ལ་སྐད་ཅིག་གིས་རྗེ་བཙུན་མ་རྩོད་དང་རྨི་ལམ་ངན་པ་སེལ་མ་སྐུ་མདོག་དཀར་མོ་གཡས་མཆོག་སྦྱིན་གྱི་མཐིལ་ན་རྩོད་དང་རྨི་ལམ་ངན་པ་སེལ་བའི་བུམ་པ་བསྣམས་པ། ༈། རིམས་ནད་སྲུང་བར་འདོད་ན། གདན་ཉི་ཤུ་པ་ལ་སྐད་ཅིག་གིས་རྗེ་བཙུན་མ་རིམས་ནད་སེལ་མ་སྐུ་མདོག་དམར་སེར་གཡས་མཆོག་སྦྱིན་གྱི་མཐིལ་ན་རིམས་ནད་སེལ་བའི་བུམ་པ་བསྣམས་པ། ༈། རྣལ་འབྱོར་པས་ཕྲིན་ལས་སྣ་ཚོགས་སྒྲུབ་པར་འདོད་ན། གདན་ཉེར་གཅིག་པ་ལ་སྐད་ཅིག་གིས་ཕྲིན་ལས་ཀྱི་རྗེ་བཙུན་མ་འཕགས་མ་སྒྲོལ་མ་སྐུ་མདོག་དཀར་མོ་ཞལ་གཅིག་ཕྱག་གཉིས་གཡས་མཆོག་སྦྱིན་གྱི་མཐིལ་ན་ཕྲིན་ལས་སྣ་ཚོགས་སྒྲུབ་པའི་བུམ་པ་བསྣམས་པ། གཡོན་སྐྱབས་སྦྱིན་གྱི་ཕྱག་རྒྱས་ཨུཏྤལ་བསྣམས་པ། ཞི་ཞིང་འཛུམ་ལ་སྒེག་པའི་ཉམས་ཅན། དར་དང་རིན་པོ་ཆེས་བརྒྱན་ཅིང་། པད་ཟླའི་གདན་ལ་སེམས་མའི་སྐྱིལ་ཀྲུང་གིས་བཞུགས་པར་བསྒོམ། དེ་ཐམས་ཅད་ཀྱི་སྤྱི་བོར་ཨོཾ་དཀར་པོ། མགྲིན་པར་ཨཱཿདམར་པོ། ཐུགས་ཀར་ཧཱུྃ་སྔོན་པོ། ཐུགས་ཀར་ཟླ་བའི་དཀྱིལ་འཁོར་གྱི་སྟེང་དུ་ལྷ་རང་རང་གི་མདོག་ཅན་གྱི་ཏཱྃ་ཡིག་ལས་འོད་ཟེར་འཕྲོས་པས། ཕྱོགས་བཅུའི་ཞིང་རབ་འབྱམས་ན་བཞུགས་པའི་རྗེ་བཙུན་མ་བསྒོམས་པ་དང་འདྲ་བའི་ཡེ་ཤེས་པ་རྣམས་སྤྱན་དྲང་། ཨརྑྷཾ་སོགས་ཀྱིས་མཆོད། ཛཿཧཱུྃ་བྃ་ཧོཿཡེ་ཤེས་པ་དང་རང་རང་སོ་སོའི་དམ་ཚིག་པ་རྣམས་དང་གཉིས་སུ་མེད་པར་གྱུར། སླར་ཡང་ཐུགས་ཀ་ནས་འོད་ཟེར་འཕྲོས་པས་དབང་གི་ལྷ་རྣམས་སྤྱན་དྲང་། མཆོད། འདི་རྣམས་ལ་མངོན་པར་དབང་བསྐུར་དུ་གསོལ། ཞེས་གསོལ་བ་བཏབ་པས་དབང་གི་ལྷ་རྣམས་ཀྱིས་བདུད་རྩིས་གང་པའི་བུམ་པ་ཐོགས་ནས། ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲི་ཡེ་ཧཱུྃ། ཞེས་གསུངས་ཞིང་བུམ་པའི་ཆུས་དབང་བསྐུར་བས་ལུས་གང་དྲི་མ་ཐམས་ཅད་དག་བདེ་བ་ཆེན་པོ་མྱོང་ངོ་། ། ཆུའི་ལྷག་མ་སྤྱི་གཙུག་ཏུ་གནས་པ་ཡོངས་སུ་གྱུར་པ་ལས་འོད་དཔག་མེད་རེ་རེས་རྒྱས་གདབ་ཅིང་དབང་གི་ལྷ་རྣམས་རང་ཉིད་ལ་ཐིམ་པར་གྱུར། མཆོད་པ་བྱིན་གྱིས་བརླབས་ཏེ། ཆུ་གཉིས་ཉེར་སྤྱོད་སོགས་ནས་ཡན་ལག་བདུན་པའི་བར་དང་། ཕྱག་འཚལ་ཉི་ཤུ་རྩ་གཅིག་གིས་བསྟོད་པར་བྱའོ། ། དེ་ནས་ལྷ་རྣམས་ལ་དམིགས་པའི་རྣམ་པ་གསལ་བ་དང་། ང་རྒྱལ་བརྟན་པ་དང་། དེའང་རྣམ་པ་ལྷར་གསལ་བ་དང་། ངོ་བོ་རང་བཞིན་མེད་པར་ངེས་པའི་ཟབ་གསལ་གཉིས་མེད་ལ་བསླབ་བོ། ། སྒོམ་པས་སྐྱ་ོན་བཟླས་པ་བྱ་བ་ནི། ལྷ་རྣམས་ཀྱི་ཐུགས་ཀར་ཟླ་བའི་གདན་ལ་ལྷ་རང་རང་གི་མདོག་ཅན་གྱི་ཏཱྃ་ཡིག་གི་མཐར་བཟླ་བྱའི་སྔགས་ཀྱིས་བསྐོར་བར་ཕྱེ་ནས། ཞི་རྒྱས་དབང་དྲག་གི་ལས་སྒྲུབ་པའི་དམིགས་པ་སོ་སོར་གསལ་བར་བྱ་ཞིང་། ། ལྷ་དེ་དང་དེ་ལ་ང་རྒྱལ་བཞག་ནས་བཟླས་བ་བྱའོ། ། བཟླ་བྱའི་སྔགས་ནི། ཨོཾ་ཏཱ་རེ་ཏུཏྟཱ་རེ་ཏུ་རེ་སྭཱ་ཧཱ། གཙོ་མོ་ལ་གསང་སྔགས་ཡི་གེ་བཅུ་པ་འདི་ཁོ་ནའོ། ། གཞན་ལྷ་མོ་ཉེར་གཅིག་ལ་ནི་སྭཱ་ཧཱའི་གོང་དུ་སྤེལ་ཚིག་སྦྱར་བས་བཟླ་དགོས་པས་འདི་ལྟར། དང་པོ་ལ། ཨོཾ་ཏཱ་རེ་ཏུཏྟཱ་རེ་ཏུ་རེ་ཝ་ཤཾ་ཀུ་རུ་སྭཱ་ཧཱ། དབང་དུ་མཛོད། ཅེས་སོ། ། དེ་བཞིན་དུ་ཤཱནྟིཾ་ཀུ་རུ་སྭཱ་ཧཱ། ཞི་བར་མཛོད། ཅེས་སོ། ། པུཥྚིཾ་ཀུ་རུ་སྭཱ་ཧཱ། རྒྱས་པར་མཛོད། ཅེས་སོ། ། ཨཱ་ཡུརྫྙཱ་ན་ཧྲཱིཿབྷྲཱུྃ་སྭཱ་ཧཱ། ཚེ་དང་ཡེ་ཤེས་སྩོལ། ཅེས་སོ། ། ཆེ་གེ་མོ་ཨཱ་ཀཪྵ་ཡ་ཧྲཱིཿརིག་མ་སོགས་ཁུག། ཅེས་སོ། ། སརྦ་དུཥྚིཾ་ཚུ་ལུ་སྭཱ་ཧཱ། གདུག་པ་ཐམས་ཅད་མྱོས་སུ་ཆུག། ཅེས་སོ། ། རྦད་འདྲེ་རྦོད་གཏོང་སརྦ་ཝ་ར་ཎ་ཡེ་བྷྱཿསྭཱ་ཧཱ། རྦད་འདྲེ་རྦ